Singh laat vir Zondo-sitting | Netwerk24
Dinsdag is dit 80 jaar gelede dat die Duitse weermag die Sowjetunie binnegeval het. Dit sou aan albei kante die mees barbaarse oorlog in die opgetekende geskiedenis word, skryf Leopold Scholtz.
Singh laat vir Zondo-sitting
Deur Marelize Barnard 12 April 2021 11:30
Anoj Singh, voormalige finansiële hoof van Transnet en Eskom, het nie betyds vir vanoggend se sitting van die Zondo-kommissie van ondersoek na staatskaping opgedaag nie.
'n Hoogs ontevrede adjunkhoofregter Raymond Zondo, voorsitter van die Zondo-kommissie, het die sitting vir enkele minute uitgestel om Singh en sy regspan die geleentheid te gee om wel op te daag. Hy het gesê dit is 'n jammerlike situasie.
Anoj Singh toe hy voorheen voor die Zondo-kommissie getuig het. Foto: Skermgreep
Teen 10:30 het Zondo gesê hy sien Singh en sy regspan het nog nie by die sitting, wat in die Ou Raadsaal in Johannesburg gehou word, opgedaag nie.
"Ek sien Singh en sy regspan is nog nie hier nie. Dit is onaanvaarbaar. Dit is totaal onaanvaarbaar. Die kommissie werk tot in die aande om sy program klaar te kry," het Zondo gesê.
Adv. Pule Seleka SC, getuienisleier van die kommissie, het gesê Singh en sy regspan het verskoning gemaak omdat hulle laat is en het gesê hulle is besig om 'n nuwe beëdigde verklaring saam te stel en dit is die rede waarom hulle nie betyds by die sitting is nie.
Die sitting het om 11:30 voortgegaan.
Singh moet verder getuig oor besluite wat hy geneem het in die tyd toe hy die finansiële hoof van Eskom was, asook wat sy verbintenis met die Guptas was.
Hy het vantevore erken dat hy geleenthede by die Guptas se huis in Saxonwold bygewoon het, en het gesê dit was kulturele en godsdienstige geleenthede.